b'\n_START_ARTICLE_\nPovr\xc5\xa1ina pod krivuljo\n_START_PARAGRAPH_\nPovr\xc5\xa1ina pod krivuljo (PPK, tudi AUC, angl. Area Under the Curve) je pri farmakokinetiki povr\xc5\xa1ina pod plazemsko koncentracijsko krivuljo. Izra\xc5\xbea izpostavljenost telesa enkratnemu odmerku zdravila in se izra\xc5\xbea v enotah mg\xc3\x97h/L. Izra\xc4\x8dunamo jo s pomo\xc4\x8djo trapezne metode ali farmakokineti\xc4\x8dnega modela. Uporablja se kot parameter biolo\xc5\xa1ke uporabnosti, ki ozna\xc4\x8duje obseg prenosa zdravilne u\xc4\x8dinkovine z mesta aplikacije v centralni krvni obtok._NEWLINE_Povr\xc5\xa1ina pod krivuljo je direktno sorazmerna z odmerkom zdravila, kadar farmakokinetika zdravila sledi linernemu modelu. Obratno sorazmernost povr\xc5\xa1ini pod krivuljo odra\xc5\xbea o\xc4\x8distek zdravila; ve\xc4\x8dji je namre\xc4\x8d o\xc4\x8distek zdravila, hitreje zdravilo zapusti centralni krvni obtok in manj\xc5\xa1a je njegova plazemska koncentracija.'